CELEX: 32022R0693
Language: el
Date: 2022-04-27 00:00:00
Title: Εκτελεστικός κανονισμός (ΕΕ) 2022/693 της Επιτροπής της 27ης Απριλίου 2022 σχετικά με την προσωρινή αναστολή της απαλλαγής από την υποχρέωση θεώρησης για τους υπηκόους του Βανουάτου

3.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 129/18
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/693 ΤΗΣ ΕΠΙΤΡΟΠΗΣ
         της 27ης Απριλίου 2022
         σχετικά με την προσωρινή αναστολή της απαλλαγής από την υποχρέωση θεώρησης για τους υπηκόους του Βανουάτου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1806 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (1) και ιδίως το άρθρο 8 παράγραφος 6 στοιχείο α),
         Εκτιμώντας τα ακόλουθα:
         
                     (1)
                  
                  
                     Η Δημοκρατία του Βανουάτου περιλαμβάνεται στο παράρτημα II του κανονισμού (ΕΕ) 2018/1806 μεταξύ των τρίτων χωρών οι υπήκοοι των οποίων απαλλάσσονται από την υποχρέωση θεώρησης για τη διέλευση των εξωτερικών συνόρων των κρατών μελών για διαμονή η συνολική διάρκεια της οποίας δεν υπερβαίνει τις 90 ημέρες εντός οποιασδήποτε περιόδου 180 ημερών. Η απαλλαγή από την υποχρέωση θεώρησης για τους υπηκόους του Βανουάτου εφαρμόζεται από την 28η Μαΐου 2015, όταν υπεγράφη και άρχισε να εφαρμόζεται προσωρινά η συμφωνία μεταξύ της Ευρωπαϊκής Ένωσης και της Δημοκρατίας του Βανουάτου σχετικά με την απαλλαγή από την υποχρέωση θεώρησης για βραχεία διαμονή (2) (στο εξής: συμφωνία), σύμφωνα με το άρθρο 8 παράγραφος 1 της συμφωνίας. Η συμφωνία άρχισε να ισχύει την 1η Απριλίου 2017.
                  
               
                     (2)
                  
                  
                     Στις 3 Μαρτίου 2022 το Συμβούλιο εξέδωσε την απόφαση (ΕΕ) 2022/366 (3) για τη μερική αναστολή της εφαρμογής της συμφωνίας μεταξύ της Ευρωπαϊκής Ένωσης και της Δημοκρατίας του Βανουάτου σχετικά με την απαλλαγή από την υποχρέωση θεώρησης για βραχεία διαμονή, σύμφωνα με το άρθρο 8 παράγραφος 4 της συμφωνίας. Η αναστολή εφαρμογής της συμφωνίας περιορίζεται στα κοινά διαβατήρια που εκδόθηκαν από την 25η Μαΐου 2015, όταν άρχισε να αυξάνεται σημαντικά ο αριθμός των επιτυχόντων αιτούντων στο πλαίσιο των προγραμμάτων του Βανουάτου για χορήγηση ιθαγένειας σε επενδυτές.
                  
               
                     (3)
                  
                  
                     Παρόλο που η απόφαση (ΕΕ) 2022/366 ανέστειλε τη συμφωνία μεταξύ της Ευρωπαϊκής Ένωσης και της Δημοκρατίας του Βανουάτου σχετικά με την απαλλαγή από την υποχρέωση θεώρησης για βραχεία διαμονή, είναι επίσης αναγκαίο να προβλεφθεί η αναστολή στο επίπεδο του ενωσιακού δικαίου.
                  
               
                     (4)
                  
                  
                     Σύμφωνα με το άρθρο 8 παράγραφοι 3 και 6 του κανονισμού (ΕΕ) 2018/1806, όταν η Επιτροπή διαθέτει συγκεκριμένες και αξιόπιστες πληροφορίες ότι συντρέχουν οι περιστάσεις που αναφέρονται στο άρθρο 8 παράγραφος 2 στοιχείο δ), δηλαδή για «αυξημένο κίνδυνο ή άμεση απειλή για τη δημόσια τάξη ή την εσωτερική ασφάλεια των κρατών μελών... που τεκμηριώνεται με αντικειμενικές, συγκεκιμένες και σχετικές πληροφορίες και δεδομένα που παρέχονται από τις αρμόδιες αρχές», η Επιτροπή εκδίδει εκτελεστική πράξη για την προσωρινή και μερική αναστολή της απαλλαγής από την υποχρέωση θεώρησης για περίοδο εννέα μηνών.
                  
               
                     (5)
                  
                  
                     Μέσω των προγραμμάτων του Βανουάτου για χορήγηση ιθαγένειας σε επενδυτές, τα οποία εφαρμόζει το Βανουάτου από τις 25 Μαΐου 2015, οι υπήκοοι τρίτων χωρών που διαφορετικά υπόκεινται σε υποχρέωση θεώρησης έχουν τη δυνατότητα να αποκτήσουν την ιθαγένεια του Βανουάτου ως αντάλλαγμα για επενδύσεις και, ως εκ τούτου, να αποκτήσουν πρόσβαση χωρίς θεώρηση στην Ένωση.
                  
               
                     (6)
                  
                  
                     Τα εν λόγω προγράμματα δεν περιλαμβάνουν καμία απαίτηση πραγματικής διαμονής ή φυσικής παρουσίας των αιτούντων στο Βανουάτου. Η διαχείριση της διαδικασίας υποβολής αιτήσεων γίνεται από εξειδικευμένους οργανισμούς που βρίσκονται εκτός του Βανουάτου (π.χ. στο Ντουμπάι, την Ταϊλάνδη και τη Μαλαισία) και, έτσι, ο αιτών δεν χρειάζεται να έχει άμεση επαφή με τις αρχές του Βανουάτου. Η απουσία απαίτησης για συνέντευξη με φυσική παρουσία μειώνει τις δυνατότητες των αρχών του Βανουάτου να αξιολογήσουν δεόντως τον αιτούντα ή να επιβεβαιώσουν τις πληροφορίες που παρέχονται στην αίτηση, συμπεριλαμβανομένης της ορθότητας και της αξιοπιστίας της. Τα προγράμματα διαφημίζονται συνήθως ως τρόπος παράκαμψης της διαδικασίας χορήγησης θεωρήσεων Σένγκεν και εύκολης πρόσβασης στην ΕΕ χωρίς υποχρέωση θεώρησης (4). Η ελκυστικότητα των προγραμμάτων του Βανουάτου βασίζεται εμπορικά στις ταχείες διαδικασίες ελέγχου ασφάλειας που εφαρμόζονται και στην έλλειψη αυστηρών ελέγχων σχετικά με την προέλευση των κεφαλαίων.
                  
               
                     (7)
                  
                  
                     Όπως επιβεβαίωσαν οι αρχές του Βανουάτου, η διεκπεραίωση των αιτήσεων πραγματοποιείται εντός πολύ σύντομων προθεσμιών (5). Οι εν λόγω σύντομες περίοδοι διεκπεραίωσης δεν επιτρέπουν τον κατάλληλο έλεγχο ασφαλείας και την ανταλλαγή πληροφοριών με τη χώρα καταγωγής ή προηγούμενης κύριας διαμονής των αιτούντων πριν από τη χορήγηση της ιθαγένειας. Εξαιτίας αυτής της σύντομης περιόδου διεκπεραίωσης και της απουσίας συστηματικής ανταλλαγής πληροφοριών με τη χώρα καταγωγής των αιτούντων, το Βανουάτου είχε χορηγήσει ιθαγένεια σε πρόσωπα που υπόκεινται σε ποινική έρευνα, συμπεριλαμβανομένων προσώπων που είναι καταχωρισμένα στις βάσεις δεδομένων της Ιντερπόλ.
                  
               
                     (8)
                  
                  
                     Το ποσοστό απόρριψης είναι εξαιρετικά χαμηλό, γεγονός που επιβεβαιώνει την αξιολόγηση της Επιτροπής σχετικά με τις αστοχίες ασφάλειας και τη χαμηλή αξιοπιστία της διαδικασίας ελέγχου. Σύμφωνα με πληροφορίες που παρασχέθηκαν από το Γραφείο Διαβατηρίων του Βανουάτου στις 14 Ιουνίου 2021, το Βανουάτου είχε εκδώσει, έως τον Μάρτιο του 2021, περισσότερα από 10 500 διαβατήρια ως αντάλλαγμα για επενδύσεις στο πλαίσιο των προγραμμάτων ενώ, έως το τέλος του 2020, οι αρχές του Βανουάτου είχαν απορρίψει μόνο μία αίτηση.
                  
               
                     (9)
                  
                  
                     Επιπλέον, οι χώρες καταγωγής των επιτυχόντων αιτούντων περιλαμβάνουν ορισμένες που συνήθως αποκλείονται από άλλα προγράμματα χορήγησης ιθαγένειας, όπως το Ιράν και το Αφγανιστάν, καθώς και άλλες χώρες για τους υπηκόους των οποίων απαιτείται θεώρηση για βραχεία διαμονή στην ΕΕ, όπως μεταξύ άλλων η Νιγηρία, η Υεμένη, η Συρία, το Πακιστάν και η Λιβύη.
                  
               
                     (10)
                  
                  
                     Οι κίνδυνοι για την ασφάλεια αυξάνονται περαιτέρω από τη χαλαρή νομοθεσία για τις αλλαγές ονομάτων. Όπως επιβεβαιώθηκε από τις αρχές του Βανουάτου κατά τη διάρκεια της τεχνικής σύσκεψης που πραγματοποιήθηκε στις 15 Απριλίου 2021, οι επιτυχείς αιτούντες των προγραμμάτων χορήγησης ιθαγένειας σε επενδυτές μπορούν επίσης να υποβάλουν αίτηση για αλλαγή ταυτότητας.
                  
               
                     (11)
                  
                  
                     Οι προαναφερθείσες περιστάσεις οδηγούν στο συμπέρασμα ότι τα προγράμματα του Βανουάτου για χορήγηση ιθαγένειας σε επενδυτές, στην τρέχουσα μορφή και λειτουργία τους, αντιβαίνουν στους στόχους της ενωσιακής πολιτικής θεωρήσεων, η οποία προβλέπει έλεγχο των υπηκόων τρίτων χωρών που υπόκεινται σε υποχρέωση θεώρησης βάσει των κριτηρίων που ορίζονται στο άρθρο 21 του κανονισμού (ΕΚ) αριθ. 810/2009 (6) και στην ισοδύναμη εθνική νομοθεσία των κρατών μελών στα οποία ο κανονισμός (ΕΚ) αριθ. 810/2009 δεν εφαρμόζεται ακόμη πλήρως. Οι σχετικές επαληθεύσεις κατά περίπτωση διενεργούνται βάσει κριτηρίων που αφορούν, μεταξύ άλλων, τη δημόσια τάξη και ασφάλεια. Ο τρόπος με τον οποίο εφαρμόζονται τα εν λόγω προγράμματα συνιστά καταστρατήγηση της ενωσιακής διαδικασίας θεώρησης βραχείας διαμονής και της αξιολόγησης των κινδύνων για την ασφάλεια και τη μετανάστευση που αυτή συνεπάγεται.
                  
               
                     (12)
                  
                  
                     Στις ανταλλαγές μεταξύ της Επιτροπής και των αρχών του Βανουάτου τον Οκτώβριο του 2017, τον Νοέμβριο του 2019, τον Ιούνιο του 2020 και τον Μάρτιο του 2021, η Επιτροπή εξέφρασε σοβαρές ανησυχίες σχετικά με τη χορήγηση ιθαγένειας σε πρόσωπα που περιλαμβάνονται στις βάσεις δεδομένων της Ιντερπόλ, την απουσία απαιτήσεων φυσικής παρουσίας ή διαμονής, τις σύντομες περιόδους διεκπεραίωσης των προγραμμάτων και την έλλειψη συστηματικής ανταλλαγής πληροφοριών με τις χώρες καταγωγής ή προηγούμενης κύριας διαμονής των αιτούντων, και προειδοποίησε την κυβέρνηση του Βανουάτου για την πιθανότητα επαναφοράς της υποχρέωσης θεώρησης. Οι εξηγήσεις που παρέσχε το Βανουάτου δεν ήταν επαρκείς για να μετριάσουν αυτές τις ανησυχίες.
                  
               
                     (13)
                  
                  
                     Λαμβάνοντας υπόψη τις προαναφερθείσες πληροφορίες και δεδομένα, τις εκθέσεις και τα στατιστικά στοιχεία, και σύμφωνα με το άρθρο 8 παράγραφος 2 στοιχείο δ), παράγραφος 3 και παράγραφος 6 του κανονισμού (ΕΕ) 2018/1806, η Επιτροπή κατέληξε στο συμπέρασμα ότι η χορήγηση ιθαγένειας από το Βανουάτου στο πλαίσιο των οικείων προγραμμάτων χορήγησης ιθαγένειας σε επενδυτές συνιστά αυξημένο κίνδυνο για την εσωτερική ασφάλεια και τη δημόσια τάξη των κρατών μελών και αποφάσισε ότι απαιτείται δράση.
                  
               
                     (14)
                  
                  
                     Ο αυξημένος κίνδυνος για τη δημόσια τάξη και την εσωτερική ασφάλεια που συνδέεται με την απόκτηση ιθαγένειας από τους υπηκόους του Βανουάτου στο πλαίσιο των προγραμμάτων χορήγησης ιθαγένειας σε επενδυτές μπορεί να μετριαστεί μόνο με τη μερική αναστολή της απαλλαγής από την υποχρέωση θεώρησης.
                  
               
                     (15)
                  
                  
                     Σύμφωνα με το άρθρο 8 παράγραφος 6 του κανονισμού (ΕΕ) 2018/1806, η Επιτροπή θα πρέπει, με βάση τις διαθέσιμες πληροφορίες, να συμπεριλαμβάνει κατηγορίες που είναι επαρκώς ευρείες ώστε να συμβάλουν αποτελεσματικά στην επανόρθωση των περιστάσεων, τηρουμένης παράλληλα της αρχής της αναλογικότητας. Ως εκ τούτου, δεδομένου ότι το Βανουάτου δεν κάνει διάκριση μεταξύ διαβατηρίων που εκδίδονται στο πλαίσιο προγραμμάτων χορήγησης ιθαγένειας σε επενδυτές και άλλων διαβατηρίων, η αναστολή θα πρέπει να ισχύει για όλα τα κοινά διαβατήρια που εκδίδονται από τις 25 Μαΐου 2015, ημερομηνία κατά την οποία το Βανουάτου άρχισε να εκδίδει σημαντικό αριθμό διαβατηρίων με αντάλλαγμα την πραγματοποίηση επενδύσεων.
                  
               
                     (16)
                  
                  
                     Οι υπήκοοι του Βανουάτου που εισήλθαν στην ΕΕ πριν από την ημερομηνία έναρξης ισχύος του παρόντος κανονισμού θα πρέπει να έχουν τη δυνατότητα να συνεχίσουν να διαμένουν στην ΕΕ και να εξέρχονται χωρίς θεώρηση. Αυτό δεν θα πρέπει να ισχύει για τη διέλευση προσωρινών εξωτερικών συνόρων μεταξύ κρατών μελών, όπως ορίζονται στο άρθρο 2 στοιχείο γ) του κανονισμού (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου (7).
                  
               
                     (17)
                  
                  
                     Όσον αφορά την Ισλανδία και τη Νορβηγία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Β της απόφασης 1999/437/ΕΚ του Συμβουλίου (8).
                  
               
                     (18)
                  
                  
                     Όσον αφορά την Ελβετία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημεία Β και Γ της απόφασης 1999/437/ΕΚ του Συμβουλίου σε συνδυασμό με το άρθρο 3 της απόφασης 2008/146/ΕΚ του Συμβουλίου (9).
                  
               
                     (19)
                  
                  
                     Όσον αφορά το Λιχτενστάιν, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημεία Β και Γ της απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης 2011/350/ΕΕ του Συμβουλίου (10).
                  
               
                     (20)
                  
                  
                     Ο παρών κανονισμός αποτελεί ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (11)· ως εκ τούτου, η Ιρλανδία δεν συμμετέχει στη θέσπιση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.
                  
               
                     (21)
                  
                  
                     Ο παρών κανονισμός συνιστά πράξη που βασίζεται στο κεκτημένο του Σένγκεν ή που σχετίζεται άλλως μ’ αυτό κατά την έννοια του άρθρου 3 παράγραφος 1 της πράξης προσχώρησης του 2003, του άρθρου 4 παράγραφος 1 της πράξης προσχώρησης του 2005 και του άρθρου 4 παράγραφος 1 της πράξης προσχώρησης του 2011, αντίστοιχα.
                  
               
                     (22)
                  
                  
                     Τα μέτρα που προβλέπονται στον παρόντα κανονισμό συνάδουν με τη γνώμη της επιτροπής που έχει συσταθεί δυνάμει του άρθρου 11 παράγραφος 1 του κανονισμού (ΕΕ) 2018/1806,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Προσωρινή αναστολή της απαλλαγής από την υποχρέωση θεώρησης
            Αναστέλλεται προσωρινά η εφαρμογή της απαλλαγής από την υποχρέωση θεώρησης, που προβλέπεται στο άρθρο 4 παράγραφος 1 του κανονισμού (ΕΕ) 2018/1806, όσον αφορά τους κατόχους κοινών διαβατηρίων που έχουν εκδοθεί από το Βανουάτου από τις 25 Μαΐου 2015 και εξής.
         
         
            Άρθρο 2
            Συνέχιση διαμονής χωρίς υποχρέωση θεώρησης
            Οι κάτοχοι διαβατηρίων που έχουν εκδοθεί από το Βανουάτου, οι οποίοι εμπίπτουν στο πεδίο εφαρμογής του άρθρου 1 και έχουν εισέλθει στην ΕΕ πριν από την ημερομηνία έναρξης ισχύος του παρόντος κανονισμού, μπορούν να συνεχίσουν να διαμένουν στην ΕΕ και να εξέρχονται χωρίς θεώρηση. Αυτό δεν ισχύει για τη διέλευση προσωρινών εξωτερικών συνόρων, όπως ορίζονται στο άρθρο 2 στοιχείο γ) του κανονισμού (ΕΕ) αριθ. 515/2014 μετά την ημερομηνία έναρξης ισχύος του παρόντος κανονισμού.
         
         
            Άρθρο 3
            Έναρξη ισχύος και περίοδος εφαρμογής
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 4η Μαΐου 2022 έως την 3η Φεβρουαρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 27 Απριλίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 303 της 28.11.2018, σ. 39.
         
            (2)  ΕΕ L 173 της 3.7.2015, σ. 48.
         
            (3)  Απόφαση (ΕΕ) 2022/366 του Συμβουλίου της 3ης Μαρτίου 2022 για τη μερική αναστολή της εφαρμογής της συμφωνίας μεταξύ της Ευρωπαϊκής Ένωσης και της Δημοκρατίας του Βανουάτου σχετικά με την απαλλαγή από την υποχρέωση θεώρησης για βραχεία διαμονή (ΕΕ L 69 της 4.3.2022, σ. 105).
         
            (4)  Vanuatu Key Benefits - GCI UNIT Vanuatu (Βασικά οφέλη του Βανουάτου — Μονάδα GCI Βανουάτου) (vanuatu-dsp-citizenship.com).
         
            (5)  How to get citizenship in Vanuatu - GCI UNIT Vanuatu (Πώς να αποκτήσετε ιθαγένεια στο Βανουάτου — Μονάδα GCI Βανουάτου) (vanuatu-dsp-citizenship.com): A fast-track immigration plan offers citizenship in Vanuatu in just 14 to 45 days (Ένα σχέδιο ταχείας υλοποίησης για τη μετανάστευση προσφέρει ιθαγένεια στο Βανουάτου σε μόλις 14 έως 45 ημέρες).
         
         
            (6)  Κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων) (ΕΕ L 243 της 15.9.2009, σ. 1).
         
            (7)  Κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ (ΕΕ L 150 της 20.5.2014, σ. 143).
         
            (8)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (9)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (10)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).
         
            (11)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).